b'\n_START_ARTICLE_\nSteve Mason\n_START_SECTION_\nJuniorivuodet\n_START_PARAGRAPH_\nMason pelasi ennen NHL-uraansa Ontarion OHL-junioriliigassa. Kaudella 2005\xe2\x80\x932006 h\xc3\xa4n oli London Knightsin kakkosmaalivahti ja pelasi 12:ssa liigan runkosarjaottelussa. Seuraavalla kaudella h\xc3\xa4n pelasi 62:ssa runkosarjaottelussa torjuntaprosentilla 91,4 ja p\xc3\xa4\xc3\xa4stettyjen maalien keskiarvolla 3,20. H\xc3\xa4n oli kaudella 2006\xe2\x80\x932007 eniten otteluita voittanut OHL-maalivahti torjuttuaan Knightsille 45 runkosarjavoittoa, mik\xc3\xa4 oli OHL:n enn\xc3\xa4tys, kunnes Andrew Engelage paransi sit\xc3\xa4 kaudella 2008\xe2\x80\x932009. Mason nimettiin kauden p\xc3\xa4\xc3\xa4tteeksi OHL:n vuoden maalivahdiksi._NEWLINE_Mason aloitti my\xc3\xb6s OHL-kauden 2007\xe2\x80\x932008 London Knightsissa, mutta tammikuussa 2008 h\xc3\xa4n siirtyi Kitchener Rangersiin pelaajakaupassa, jossa Knightsiin siirtyiv\xc3\xa4t hy\xc3\xb6kk\xc3\xa4\xc3\xa4j\xc3\xa4 Phil Varone, puolustaja Steve Tarasuk ja nelj\xc3\xa4 varausvuoroa. H\xc3\xa4n pelasi tuolla runkosarjakaudella 42:ssa ottelussa, 26:ssa Knightsin ja 16:ssa Rangersin riveiss\xc3\xa4, OHL:n nelj\xc3\xa4nneksi parhaalla torjuntaprosentilla 91,6 ja viidenneksi parhaalla p\xc3\xa4\xc3\xa4stettyjen maalien keskiarvolla 2,51. Huhtikuussa 2008 Mason k\xc3\xa4vi l\xc3\xa4pi polvileikkauksen ja h\xc3\xa4n joutui olemaan sivussa, kun Rangers voitti OHL:n mestaruuden ja pelasi is\xc3\xa4nt\xc3\xa4joukkueena Memorial Cup -turnauksessa.\n_START_SECTION_\nNHL\n_START_PARAGRAPH_\nMason sai NHL-varauksen vuonna 2006, kun Columbus Blue Jackets varasi h\xc3\xa4net numerolla 69 varaustilaisuuden kolmannella kierroksella. H\xc3\xa4n pelasi ensimm\xc3\xa4iset NHL-ottelunsa kaudella 2008\xe2\x80\x932009. Syyskuussa 2008 h\xc3\xa4nelle tehtiin toinen polvileikkaus, josta toivuttuaan h\xc3\xa4n pelasi kolme AHL-liigan runkosarjaottelua Syracuse Crunchissa. Pascal Leclairen loukkaannuttua Mason kutsuttiin yl\xc3\xb6s Blue Jacketsin kokoonpanoon ja h\xc3\xa4n pelasi ensimm\xc3\xa4isen NHL-ottelunsa 5. marraskuuta 2008, jolloin Blue Jackets kohtasi Edmonton Oilersin. Columbus voitti ottelun maalein 5\xe2\x80\x934. H\xc3\xa4n torjui voiton kolmessa ensimm\xc3\xa4isess\xc3\xa4 NHL-ottelussaan ja yhteens\xc3\xa4 viisi voittoa kahdeksasta marraskuussa 2008 pelatusta ottelusta, ja tuli nimetyksi marraskuun kuukauden tulokkaaksi. Mason nimettiin my\xc3\xb6s joulukuun 2008 kuukauden tulokkaaksi, kun h\xc3\xa4n torjui kuukauden aikana voiton seitsem\xc3\xa4ss\xc3\xa4 ottelussa kahdestatoista, saavutti torjuntaprosentin 95 ja p\xc3\xa4\xc3\xa4stettyjen maalien keskiarvon 1,41 ja p\xc3\xa4\xc3\xa4tti kuukauden kolmeen per\xc3\xa4kk\xc3\xa4iseen nollapeliin.  _NEWLINE_Mason pelasi NHL:n tulokaskaudellaan 61 runkosarjaottelua, joista voitto-otteluja 33, ja sai torjuntaprosentikseen 91,6 sek\xc3\xa4 p\xc3\xa4\xc3\xa4stettyjen maalien keskiarvokseen 2,29. H\xc3\xa4n torjui runkosarjakauden aikana kymmenen nollapeli\xc3\xa4, enemm\xc3\xa4n kuin liigan kukaan muu maalivahti tuolla kaudella. Mason pelasi my\xc3\xb6s kev\xc3\xa4\xc3\xa4n 2009 pudotuspeleiss\xc3\xa4, jotka olivat Columbus Blue Jacketsin historian ensimm\xc3\xa4iset. H\xc3\xa4net palkittiin kauden p\xc3\xa4\xc3\xa4tytty\xc3\xa4 NHL:n vuoden tulokkaan palkinnolla Calder Memorial Trophylla ja nimettiin sek\xc3\xa4 toiseen t\xc3\xa4hdist\xc3\xb6kent\xc3\xa4lliseen (NHL Second All-Star Team) ett\xc3\xa4 tulokkaiden t\xc3\xa4hdist\xc3\xb6kent\xc3\xa4lliseen (NHL All-Rookie Team). Lis\xc3\xa4ksi h\xc3\xa4n sijoittui kolmen parhaan joukkoon \xc3\xa4\xc3\xa4nestyksess\xc3\xa4 liigan parhaan maalivahdin palkinnon Vezina Trophyn saajasta.   _NEWLINE_Mason edusti Columbus Blue Jacketsia kauteen 2012\xe2\x80\x932013 asti, jolla h\xc3\xa4n menetti joukkueen ykk\xc3\xb6smaalivahdin aseman Sergei Bobrovskille. H\xc3\xa4n siirtyi huhtikuussa 2013 juuri ennen kauden siirtotakarajaa Philadelphia Flyersiin, joka antoi Blue Jacketsille vaihdossa maalivahti Michael Leightonin ja kolmannen kierroksen varausvuoron. Philadelphiassa Mason pelasi kauden Ilja Bryzgalovin takana joukkueen kakkosmaalivahtina. Kauden p\xc3\xa4\xc3\xa4tytty\xc3\xa4 Philadelphia Flyers osti Bryzgalovin sopimuksen ulos, ja Masonista n\xc3\xa4ytti tulevan Flyersin ykk\xc3\xb6smaalivahti kaudeksi 2013\xe2\x80\x932014, kunnes Flyers hankki h\xc3\xa4nen kilpailijakseen Ray Emeryn.\n_START_SECTION_\nMaajoukkue\n_START_PARAGRAPH_\nMason edusti Kanadaa vuoden 2008 j\xc3\xa4\xc3\xa4kiekon nuorten maailmanmestaruuskilpailuissa, jotka pelattiin T\xc5\xa1ekiss\xc3\xa4. H\xc3\xa4n pelasi viisi ottelua, joista Kanada voitti kaikki, torjuntaprosentilla 95,1 ja p\xc3\xa4\xc3\xa4stettyjen maalien keskiarvolla  1,19. Mason oli voittamassa nuorten MM-kultaa ja h\xc3\xa4net nimettiin MM-turnauksen parhaaksi maalivahdiksi sek\xc3\xa4 arvokkaimmaksi pelaajaksi._NEWLINE_Kanadan j\xc3\xa4\xc3\xa4kiekkomaajoukkueen p\xc3\xa4\xc3\xa4valmentaja Mike Babcock valitsi Masonin Kanadan alustavaan olympiakokoonpanoon Vancouverin talviolympialaisiin 2010. Alustavassa kokoonpanossa olivat mukana maalivahdeista my\xc3\xb6s Roberto Luongo, Martin Brodeur, Marc-Andre Fleury, Carey Price sek\xc3\xa4 Cam Ward. Mason oli joukkueen mukana leirill\xc3\xa4, mutta h\xc3\xa4nt\xc3\xa4 ei valittu Kanadan lopulliseen kokoonpanoon. Kanadaa edustivat Vancouverin olympiakisoissa maalivahdit Brodeur, Fleury ja Luongo.'